### Resume

Efter at Ressourcer & Genbrug har flyttet alle aktiviteter omkring affaldshåndtering til det nyetablerede [adresse] i kommunens erhvervsudstykning i [adresse], forelægges areallejekontrakt mellem Vejle Kommune som udlejer af grunden og Ressourcer & Genbrug som areallejer til godkendelse.

### Sagsfremstilling

Ressourcer & Genbrug flyttede i 1. kvartal 2023 alle aktiviteter fra genbrugspladsen på [adresse] 70 til det nyetablerede [adresse] (RCV) på [adresse] i [adresse].

I den anledning er der udarbejdet oplæg til areallejekontrakt om vilkårene for Ressourcer & Genbrugs benyttelse af den cirka 84.000 m2 store kommunale erhvervsgrund.

Formål

Areallejekontrakten tager i første omgang sigte på at regulere det interne forhold mellem kommunen som udlejer og areallejer og vil i årene frem til realiseringen af den påtænkte selskabsgørelse af kommunens opgaver på affaldsområdet således udgøre aftalegrundlaget mellem kommunen som udlejer på det skattefinansierede område og Ressourcer & Genbrug som areallejer på det brugerfinansierede område.

Planerne for den fremtidige organisering af affaldssektoren kendes endnu ikke, ligesom rækkevidden af selskabsgørelsen i forhold til de eksisterende kommunale driftsopgaver på affaldsområdet ikke er endeligt fastlagt og afgrænset. Der er således endnu ikke tilvejebragt et lovgrundlag, som fastlægger, hvilke af Ressourcer & Genbrugs nuværende aktiviteter, der bliver omfattet af en kommende selskabsgørelse, og dermed hvilke regulatoriske forhold knyttet til de enkelte aktiviteter, som videreføres til et nyt kommunalt ejet selskab.

Ingelise Poulsen kan dog fremadrettet tjene til afklaring og synliggørelse af de rettigheder og forpligtelser, der har relation til Ressourcer & Genbrugs nuværende aktiviteter.

En kommende overdragelsesaftale i forbindelse med udskillelsen af de kommunale driftsopgaver vil fastlægge de nærmere betingelser og vilkår for overdragelsen af den del af Ressourcer & Genbrugs virksomhed, som selskabsgøres. En overdragelsesaftale vil regulere overtagelse af aktier og passiver samt rettigheder og forpligtelser, herunder Ressourcer & Genbrugs løbende kontraktsforhold.

Baggrund

Byrådet besluttede den 29. maj 2019 i sag nr. 115 at gennemføre den nødvendige byggemodning i erhvervsudstykningen ved [adresse] til brug for opførelse af RCV. Ved samme sag blev det overordnede princip for kommunens langtidskontrakt om udlejning af cirka 84.000 m2 erhvervsjord til Ressourcer & Genbrug godkendt.

RCV opføres herefter af Ressourcer & Genbrug på det kommunalt ejede areal med kommunen som udlejer af grunden og Ressourcer & Genbrug som areallejer, idet hver af parterne som led i aftalen skal stå for en del af arealets byggemodning.

Udlejningsmodellen er baseret på, at Ressourcer & Genbrug selv har afholdt udgifter for 3,64 mio. kr. til færdigbyggemodning af arealet. Disse udgifter skal afløftes som en lejereduktion over 25 år, hvorved den samlede økonomiske udgift for Ressourcer & Genbrug vil være uændret over kontraktens løbetid.

Udlejning sker til markedslejen, idet der ved lejefastsættelsen i de første 25 år korrigeres for de byggemodningsudgifter, som er afholdt af Ressourcer & Genbrug

Nedenstående viser det godkendte princip for beregning af markedslejen, som Ressourcer & Genbrug skal betale.

![](data:image/png;base64...)

Den aktuelle markedsleje for en fuldt byggemodnet grund udgør 1.140.378 kr. ex. moms ifølge vurdering fra Colliers International. Dette medfører en korrigeret leje for Ressourcer & Genbrug på 994.646 kr. ex. moms årligt i 2023.

Lejevilkår

Areallejekontrakten indgås på sædvanlige erhvervsvilkår, herunder blandt andet:

• Ikrafttrædelse 1. januar 2022, fra hvilket tidspunkt lejer har haft fuld rådighed

• Gensidig uopsigelighed mellem lejer og udlejer frem til 31.12.2047

• Med respekt af uopsigelighedsperioden kan parterne opsige aftalen med 60 måneders varsel, dog kan lejer efter 31.12.2047 opsige aftalen med 12 måneders varsel.

• Årlig lejeregulering med stigningen i nettoprisindekset, dog minimum 2 %

• Mulighed for at korrigere lejen efter uopsigelighedsperiodens udløb

• Lejer afholder forbrugsudgifter og ejendomsskatter

• Arealet må som udgangspunkt ikke anvendes til anden virksomhed end opførelse og drift af affaldshåndteringsanlæg eller naturligt beslægtede aktiviteter, dog kan overskudskapacitet udlejes.

• Lejer er ansvarlig for at indhente alle myndighedsgodkendelser

• Ved lejeforholdets ophør skal arealet afleveres ryddet og i samme stand som ved overtagelsen. Lejer er i mangel af anden aftale forpligtet til at nedrive bygninger og anlæg og foretage reetablering af terræn

• Alternativt kan lejer tilbyde udlejer at overtage bygningerne for 1 kr. ved aftalens ophør, mod at lejer ikke skal reetablere

• Lejer er overfor udlejer ansvarlig for enhver eventuel forurening, og lejer bekoster eventuel oprensning heraf

• Lejer kan som udgangspunkt kun afstå lejemålet til en ny lejer, som er godkendt af udlejer. Ved lovpligtig selskabsgørelse af aktiviteterne på affaldsområdet i et af Vejle Kommune 100 % ejet selskab, har selskabet dog ret til at indtræde i areallejekontrakten, hvis hele grunden på dette tidspunkt primært anvendes til aktiviteter omfattet af selskabsgørelsen. Udlejer kan i begge tilfælde fastsætte saglige vilkår for retten til afståelse.

### Økonomi

Boligadministrationen vurderer, at indgåelse af lejekontrakten for RCV pr. 1. januar 2022 medfører en netto merindtægt på 3,681 mio. kr. i 2023 og 994.000 kr. i 2024 og varigt.

Netto merindtægten i 2023 fremkommer som resultatet af lejeindtægten for RCV på 1,140 mio kr., fratrukket byggemodningsudgifter på 146.000 kr., og lejeindtægten for 1. kvartal 2023 for det tidligere lejemål på [adresse] på 2,661 mio. kr.
Dertil kommer efterregulering af aconto-lejen for 2022 på 850.000 kr. Efterreguleringen beløber sig til 51.000 kr. efter omregning af den årlige leje efter nedslag for byggemodningsudgifter til 2022-prisniveau (901.000 kr.). Endelig er der sket fradrag for omkostninger til ejendomsmægler/landinspektør i forbindelse med indgåelse af lejekontrakten for RCV på 25.000 kr.

Netto merindtægten i 2024 og varigt fremkommer som resultatet af lejeindtægten for RCV på 1,140 mio. kr. fratrukket byggemodningsomkostninger på 146.000 kr.

![](data:image/png;base64...)

Opsummering af bevillingsmæssige konsekvenser vedr. DRIFT:

Sagen medfører, at der gives tillægsbevilling til en netto merindtægt på 3,681 mio. kr. i 2023 og 994.000 kr. i 2024 og frem. Merindtægten tilfalder kassen.

Høring:

Centralt Budget har ingen bemærkninger af bevillingsmæssig karakter.

### Klima og resiliensvurdering

Ikke relevant.

### Sagens videre forløb

Sagen skal behandles af Økonomiudvalget og Byrådet.

### Historik

Teknik- og Miljødirektøren indstiller, 20. november 2023, pkt. 188:

at Klima-, Natur- og Miljøudvalget anbefaler overfor Økonomiudvalget og byrådet, at udkast til areallejekontrakt vedrørende Ressourcer & Genbrugs leje af 83.800 m2 kommunalt ejet erhvervsjord ved [adresse], til brug for opførelse og drift af [adresse], godkendes.

Kommunaldirektøren indstiller, 5. december 2023, pkt. 253:

at Økonomiudvalget anbefaler byrådet, at udkast til areallejekontrakt vedrørende Ressourcer & Genbrugs leje af 83.800 m2 kommunalt ejet erhvervsjord ved [adresse], til brug for opførelse og drift af [adresse], godkendes og,

at de bevillingsmæssige konsekvenser godkendes, jf. bevillingsskema under afsnittet økonomi.

Beslutning fra Klima, Natur- og Miljøudvalget, 20. november 2023, pkt. 188:

1. at anbefalet.

Beslutningen fra Økonomiudvalget, 5. december 2023, pkt. 253

Anbefales.

### Beslutning

Godkendt.

Fraværende: Paw Jakobsen. I stedet mødte Øivind Poulsen.